T L A Č O V Á S P R Á V A

**Titul výstavy:**  Spravodlivosť zvíťazí **Vystavujúci autori:**  Vlad Yurashko **Miesto konania:** Galéria Jána Koniarka v Trnave, Koppelova vila, Nové krídlo,

Zelený kríček 3, Trnava  
**Kurátor:**  Vladimír Beskid  
**Otvorenie výstavy:** 20. 3.(Str) 2023 o 18:00

Individuálna výstava pôvodom ukrajinského maliara, žijúceho na Slovensku Vlada YURASHKA (1970) pod naliehavým názvom Spravodlivosť zvíťazí sa nesie v znamení šťavnatej aktuálnej maľby, silnej vizuality aj morálneho apelu. Výstava je členená do niekoľkých sérii prác, ktoré kopírujú Yurashkovo myslenie v maľbe za posledných 15 rokov.

Úvodné plátna sú vytvorené pod vplyvom dokumentárnej fotografie a osobných spomienok na potupné časy vojenskej služby v Sovietskej armáde koncom 80. rokov. Autor prináša nelichotivé scény vojenského drilu, zázemia kasárni, maršov, aj vyprázdnených priestorov, násilia a vzájomného šikanovania vojakov (Prehliadka strojov, 2010; V kasárňach, 2011“ V umyvárke, 2011). Nasledujú rozmerné plátna s podivnými „zelenými mužíčkami“- ruskými soldatmi v lese, ktorí sa objavili na separatistických územiach Ukrajiny po roku 2014 (5 figúr, 2014; V lese 2015).

Kľúčovou sériou diel, ktorá „obsadila“ celú stenu priestoru je cyklus menších takmer 30 prác (zarámovaných aj ponechaných v podobe voľne visiacich plátien) s názvom „Atraktion 2“ z rokov 2010 až 2018. Ide o nasýtenú kompiláciu diel s mixom globálnych aj osobných tém: vojnové scény, ukrajinskí tankisti, horiaci ľudia, pochod neonacistov, masmediálne zábery, erotické scény, rozmazané výjavy pochodujúcich vojakov a pod. Ako hovorí sám autor: „Názov Attraction pre mňa znamená určitú príťažlivosť, schopnosť predmetov a obrazov upútať našu pozornosť. Chápem to globálne: je to projekt o dnešnom svete, ktorý je plný rôznych pohľadov na realitu, kde sa môj pohľad mieša s inými. Obrazy hovoria o problémoch, ktorým čelia konkrétne krajiny a územia... preto sú diela z projektu Attraction zavesené blízko seba a spravidla zaberajú celé steny galérie zhora až nadol. Obrazy a príbehy súperia o pozornosť diváka, sú vyberané s veľkou presnosťou a ostrosťou, doslova na dosah ruky... tieto diela sú aj o etickej zodpovednosti diváka“. Túto stenu dopĺňa jediný objekt s plastovými vojačikmi, čo sa šplhajú na tatranské bralo (Dobytie modelu Vysokých Tatier, 2022).

Druhou intenzívnou sériou diel je „Azylant Book“ v rokov 2017-22: Pôvodne vznikala ako kniha a zobrazuje rozličné scény uprchlíctva, emigrácie a utrpenia týchto ľudí v súčasnom sveta vojen a násilia. Záver výstavy tvorí nový cyklus komorných plnofarebných akvarelov A4 s jasnou, signálnou farebnosťou, ktorú sú neusporiadane sa objavujú na popovo jasných farebných plochách (Akvarelový med, 2023-24). Grafický návrh pozvánky a plagátu vytvorila dcéra autora Valéria Yurashko.

Výstava potrvá do 1. mája 2024.

Vlad Yurashko sa narodil v roku 1970 v Poltave na Ukrajine. Od roku 1996 do roku 2002 študoval na Charkovskej akadémii umení. Po roku 2010 výrazne figuruje na medzinárodnej scéne vizuálneho umenia (Ateliér Karas, Kyjev; Pop/off/art, Moskva; Galerie Kuckei + Kuckei, Berlín a pod.), a postupne sa etabluje v slovenskom prostredí, kde aktuálne žije a tvorí v Banskej Bystrici a v Galante. Jeho manželka aj dcéra sú tiež výtvarní umelci. Od roku 2018 realizoval prvé individuálne výstavy (Galéria FX, Banská Bystrica; GJK, Trnava; White and Weiss Bratislava), bol pozvaný na niekoľko kolektívnych výstav na Slovensku (GUS, Spišská Nová Ves; MVL, Košice; SSG Banská Bystrica a pod).